Președintele USR Cătălin Drulă l-a acuzat pe premierul PSD Marcel Ciolacu că racolează primari USR, sub amenințarea controalelor venite de la instituțiile statului. Acesta îl acuză pe liderul PSD că se comportă ca "un golan politic", acționând "în stil mafiot".
"Marcel Ciolacu se comportă ca un golan politic. Primarii USR sunt sub asalt zilnic. Ori se alătură mafiei, ori… se știe ce pățești. Marcel Ciolacu te "rezolvă" dacă semnezi adeziunea la PSD. Dacă nu, dacă reziști, te rezolvă niște controale de la Curtea de Conturi, un dosărel, un faliment al primăriei", a declarat Drulă, într-o postare publicată vineri, 1 martie, pe Facebook.
Liderul USR îl numește pe Marcel Ciolacu "golan politic de Buzău", "hăitașul lui Hayssam" și "doctorandul eșuat al SRI".
"Așa înțelege golanul politic de Buzău, hăitașul lui Hayssam, cărătorul de geantă al corupților și perverșilor, doctorandul eșuat SRI, Marcel Ciolacu, să facă politică. În stil mafiot. Fix Adrian Năstase când i se umflase capul și visa că are România pe tavă. Se strânge lațul, Marcele!", a mai spus Drulă.
Coaliția de guvernare PSD-PNL a anunțat că alegerile locale și cele parlamentare vor fi comasate și vor avea loc pe 9 iunie.
PSD a racolat primari și de la PNL înainte de alegerile locale care se vor desfășura pe 9 iunie, lucru criticat de liberali.
Pentru alegerile europarlamentare cele două formațiuni au decis să meargă cu liste comune de candidați, în timp ce la alegerile locale, fiecare partid va candida pe cont propriu.